তিন বিশিষ্ট নাগরিককে হত্যার হুমকি - সিসি নিউজ CC News
সিসি ডেস্ক, ৫ মে ।। তিন বিশিষ্ট নাগরিককে হত্যার হুমকি দিয়েছে আন্তর্জাতিক সন্ত্রাসী গোষ্ঠী ইসলামিক স্টেট (আইএস)।একাত্তরের ঘাতক দালাল নির্মূল কমিটির সভাপতি শাহরিয়ার কবির, ইতিহাসবিদ অধ্যাপক মুনতাসীর মামুনসহ আরেকজন।
শাহরিয়ার কবির গণমাধ্যমকে বলেন, আইএস–সমর্থিত বাংলা সাময়িকী লোন উলফ–এর মার্চ সংখ্যায় ওই হত্যার হুমকির কথা উল্লেখ করা হয়েছে। হুমকি পাওয়া তিন নাগরিকের একজন এ বিষয়ে শনিবার নিজের নিরাপত্তা চেয়ে ধানমন্ডি থানায় সাধারণ ডায়েরি (জিডি) করেছেন। গত বছরের মার্চে অধ্যাপক মুহম্মদ জাফর ইকবালের ওপর ‘লোন উলফ’ হামলা করেছিল বলে উল্লেখ আছে ওই মুখপত্রে। উল্লেখ্য, ‘লোন উলফ’ অর্থ একাকী মুজাহিদ, এর সদস্যরা মুজাহিদ চিন্তাধারা সমর্থন করে একাকী হামলা চালায়।
ধানমন্ডি থানার ভারপ্রাপ্ত কর্মকর্তা (ওসি) আবদুল লতিফ বলেন, শনিবার দুপুর সাড়ে ১২টায় নিরাপত্তা চেয়ে একজন বিশিষ্ট নাগরিক সাধারণ ডায়েরি করেছেন। ধানমন্ডিতে তাঁর বাসার আশপাশে দায়িত্ব পালন করা টহল পুলিশকে বিশেষ নজর রাখতে বলা হয়েছে।